กรมอุตุนิยมวิทยา เตือนประชาชนอย่าหลงเชื่อข่าวปลอม กรณีภาคใต้จะมีพายุเข้าต่อเนื่อง ฝนตกหนัก น้ำท่วม 10-13 กุมภาพันธ์นี้ไม่เป็นความจริง
ศูนย์ต่อต้านข่าวปลอม เผยแพร่ข้อมูลกรณีตามมีการออกคำเตือนเกี่ยวกับภาคใต้จะมีพายุเข้าต่อเนื่อง ฝนตกหนักและน้ำท่วม วันที่ 10-13 กุมภาพันธ์ 2564 ศูนย์ต่อต้านข่าวปลอมจึงตรวจสอบข้อเท็จจริงจากกรมอุตุนิยมวิทยาแล้วพบว่าเป็นข้อมูลเท็จ ขอชี้แจงว่า ข้อความดังกล่าวที่ไม่ได้มีแหล่งที่มาจากกรมอุตุนิยมวิทยา โดยในช่วงระหว่างวันที่ 10 -13 กุมภาพันธ์นี้สภาพอากาศของภาคใต้ยังปกติ ไม่มีการประกาศแจ้งเตือนสภาพอากาศรุนแรง อาจมีฝนตกบางพื้นที่อยู่ในเกณฑ์เล็กน้อยถึงปานกลางและไม่มีฝนตกหนัก ยืนยันไม่มีพายุที่จะเคลื่อนตัวเข้าสู่ภาคใต้ในขณะนี้ จึงไม่ส่งผลให้เกิดสภาวะน้ำท่วมได้ อย่างไรก็ตาม หากคาดว่าจะมีการเปลี่ยนแปลงของอากาศที่รุนแรง กรมอุตุนิยมวิทยาจะออกประกาศแจ้งเตือนล่วงหน้า ประชาชนสามารถติดตามข้อมูลสภาพอากาศจากกรมอุตุนิยมวิทยาได้ที่เว็บไซต์ www.tmd.go.th หรือโทรสายด่วน 1182